|  |  |
| --- | --- |
| OTSUS  | EELNÕU |
| Kadrina | 20. märts 2024 nr  |
|  |  |

Projektis „Kadrina kõnnitee raudteejaam - Neeruti tee“

osalemine ja omaosaluse garanteerimine

Regionaalministri 3. novembri 2023. aasta määrusega nr 77 on kehtestatud toetuse andmise tingimused ning kord meetmes „Kohaliku omavalitsuse investeeringud jalgratta- või jalgteedesse“. Toetuse andmise eesmärk on suurendada jalgrattaga või jalgsi ja abivahendiga liikujate osakaalu, aidates kohaliku omavalitsuse üksusel leida lahendus teelõikudele, mis takistavad igapäevast jalgrattaga või jalgsi ja abivahendiga liikumist, ning tagada teenustele, sealhulgas ühistranspordile, ja töökohtadele parem ligipääs väljaspool Tallinna, Tartu ja Pärnu linnapiirkondi.

Toetuse andmise tulemusena suureneb jalgratta- või jalgteede kasutajate arv ning rajatakse jalgratta- või jalgteid.

Meetmesse taotluse esitamiseks on Kadrina Vallavalitsuse tellimusel koostatud tööprojektid „Kõnnitee raudteejaam - Neeruti tee“, „Viru tn jalg- ja jalgrattatee. Raudtee ülekäik“ ja „Raudteeülekäigukoha KM 195.194 (tee I) rajamine“ , tellitud nende projektide elluviimiseks kontrolleelarved, koostatud kliimakindluse aruanded ja DNSH ning ollakse valmis esitama taotlust projektile toetuse saamiseks.

Projekt on vastavuses Kadrina valla arengukavaga aastateks 2024-2025.

Projekti eeldatav maksumus on 610 000 eurot. Toetuse määr koguprojektist on 66% ja omaosalus 34%.

Arvestades eeltoodut ja aluseks võttes kohaliku omavalitsuse korralduse seaduse § 6 lg 1, § 22 lg 1 p 8 ning Kadrina Vallavolikogu 2012. aasta 30. mai määrusega nr 50 kehtestatud Kadrina vallavara valitsemise korra § 7 lõike 2 punktid 1, 2 ja 3

Kadrina Vallavolikogu

o t s u s t a b:

1. Esitada Riigi Tugiteenuste Keskuse poolt kureeritavasse meetmesse „Kohaliku omavalitsuse investeeringud jalgratta- või jalgteedesse“ taotlus toetuse saamiseks projektile „Kadrina kõnnitee raudteejaam - Neeruti tee“.

2. Toetusena taotletav summa on 400 000 eurot.

3. Garanteerida Kadrina valla omaosalus käesoleva otsuse punktis 1 nimetatud projekti abikõlblike ehituskuludega seotud tegevustes vähemalt 34% ulatuses abikõlblikest kuludest.

4. Garanteerida kõigi toetusest mittehüvitatavate kulude katmine valla eelarvest.

5. Projekti eeldatav kestus on kuni 24 kuud Riigi Tugiteenuste Keskuse positiivse otsuse saamisest.

6. Otsus jõustub teatavakstegemisest.

 Isik, kes leiab, et haldusaktiga või haldusmenetluse käigus on rikutud tema õigusi või piiratud tema vabadusi, võib esitada Kadrina Vallavalitsusele asukohaga Rakvere tee 14, Kadrina 30 päeva jooksul, kui seadus ei sätesta teisiti, arvates päevast, millal isik vaidlustatavast haldusaktist või toimingust teada sai või oleks pidanud teada saama, vaide haldusmenetluse seaduses sätestatud korras või pöörduda kaebusega Tartu Halduskohtu Jõhvi kohtumajja (Kooli 2, Jõhvi 41598).

|  |
| --- |
|  |
| (allkirjastatud digitaalselt) |  |
| Madis Viise |   |
| volikogu esimees |   |
|  |   |